**Aparjodam sudrabs U23 Pasaules čempionātā, Kivleniekam 11. vieta**

Ar vīriešu sacensībām un komandu stafeti svētdien Vinterbergā, Vācijā noslēdzās 48. FIL Pasaules čempionāts kamaniņu sportā. Vīru konkurencē labākais rezultāts Ināram Kivleniekam, kurš finišēja 11. vietā, savukārt Kristeram Aparjodam, kuram 12. vieta kopējā vērtējumā, sudrabs U23 Pasaules čempionātā. Komandu stafetē Latvijai neveiksmīgs starts un diskvalifikācija.

Paralēli individuālajām sacensībām Vinterbergā norisinājās arī U23 Pasaules čempionāts, kur Kristeram Aparjodam sudraba godalga (+0.308). Kopējā vērtējumā jaunais sportists pēc pirmā brauciena atradās 13. vietā, taču otro braucienu veica par gandrīz trim sekundes desmitdaļām ātrāk un uzrādīja astoto labāko laiku. Summā tas viņam ļāva finišēt 12. vietā, bet U23 konkurencē deva pārliecinošu otro vietu. Uzvara krievam Romānam Repilovam, kurš kopējā vērtējumā finišēja sestajā vietā, bet bronza amerikānim Džonatanam Ērikam Gustavsonam.

Vīru individuālajās sacensībās pirmajā braucienā labākais starp latviešiem bija I. Kivlenieks, kurš tobrīd ierindojās desmitajā pozīcijā. Otrajā braucienā nedaudz sliktāks laiks un 13. rezultāts, kas summā deva 11. vietu. K. Aparjods Ināram Kivleniekam divu braucienu summā piekāpās par trīsarpus sekundes simtdaļām. Uzvara titulētajam vācu sportistam Fēliksam Loham, kurš I. Kivlenieku divu braucienu summā apsteidza par sešām sekundes desmitdaļām. Sudrabs austrietim Reinhardam Egeram, bet bronza krievam Semjonam Pavļičenko.

Riks Kristens Rozītis pirmajā braucienā uzrādīja 17. labāko laiku, bet otrajā braucienā to uzlaboja par trīs sekundes desmitdaļām. Tas deva 11. pozīciju braucienā un summā ļāva pakāpties uz 16. vietu. Ne tik veiksmīgs starts Artūram Dārzniekam, kurš pēc pirmā brauciena atradās 18. vietā, bet otrajā braucienā 22. labākais laiks un 21. vieta summā.

Komandu stafetē Latvijas komandas sastāvā startēja Ulla Zirne, Kristers Aparjods un Andris un Juris Šici, taču stafete mūsējiem noslēdzās jau pēc U. Zirnes brauciena, jo komandai tika fiksēts pāragrs starts, kā rezultātā diskvalifikācija. (IRO 15. lpp. <http://kamanas.lv/assets/page_documents/392/original/IRO_2018_LAT.pdf?1535629106>)

U. Zirne sestdien aizvadīja lieliskas individuālās sacensības, finišējot sestajā vietā. Pati sportiste atzīst, ka Pasaules čempionāts bija sezonas svarīgākais starts, tāpēc mērķtiecīgi gatavojusies tieši šīm sacensībām: “*Prieks, ka ieguldītais darbs atmaksājās un arī veiksme šoreiz bija manā pusē. Otrajā braucienā pieļāvu kļūdu startā, kas, iespējams, liedza pakāpties vēl augstāk. Braucieni izdevās ļoti labi, taču ātruma mērījums gan šajā trasē nav objektīvs, tāpēc to, vai man tiešām bija lielākais ātrums, nevar zināt. Bet kamana skrēja labi, tas ir skaidrs. Nekas daudz tieši uz šīm sacensībām kamanām netika izmainīts. Treniņprocesa gaitā centāmies pielāgot nianses, un uz sacensībām izdevās sagatavoties atbilstoši apstākļiem. Paldies treneriem un mehāniķiem! Par sezonas turpinājumu prognozes neizteikšu, kamaniņu sportā nekad neko īsti nevar zināt. Jāturpina cītīgi strādāt, vēl pietiekami daudz sacensību priekšā, tostarp arī Eiropas čempionāts. Jādod virsū!*”

Jau pēc nedēļas Altenbergā, Vācijā norisināsies sezonas septītais Viessmann Pasaules kausa posms, bet 9. un 10. februārī Oberhofā, Vācijā tiks sadalītas godalgas Eiropas čempionātā.